НАРЕДБА ЗА УСЛОВИЯТА И РЕДА ЗА ИЗПОЛЗВАНЕТО НА СПОРТНИ ОБЕКТИ, СОБСТВЕНОСТ НА ОБЩИНА ПАЗАРДЖИК

ГЛАВА ПЪРВА 
ОБЩИ ПОЛОЖЕНИЯ
[bookmark: OLE_LINK1]Чл. 1. (1) Тази наредба определя условията и реда за използването на спортните обекти и съоръжения, собственост на община Пазарджик.
(2) Настоящата наредба има за цел да създаде условия за практикуване и развитие на физическото възпитание, спорта и спортно-туристическата дейност на територията на община Пазарджик, да предвиди ред и условия за насърчаване на инвестициите в тази област.

Чл. 2. По смисъла на настоящата наредба:
а) "Спортен обект" е недвижим имот или част от него, който съгласно подробен устройствен план е предназначен за спортни функции, заедно с изградените и/или поставените преместваеми обекти и съоръжения, необходими за практикуване на съответния вид спорт, включващи и необходимите спомагателни и обслужващи обекти и помещения, свързани с неговото функциониране;
б) "Спортни съоръжения" са площадки и оборудване с общо или специално предназначение, които служат за задоволяване на потребностите на населението за двигателна активност, физическо възпитание и спорт за всички, използвани и предназначени за масови физически упражнения и спорт на открито: футболни волейболни, баскетболни, хандбални, бейзболни, ръгби, миниголф и други игрища за колективни спортове, лекоатлетически писти, кортове за тенис и бадминтон, площадки и алеи за колоездене и конна езда, картинг-писти, гимнастически площадки, открити плувни басейни, открити пързалки за зимни кънки, площадки за скейтборд и ролери, фитнес площадки - лостови и тренажорни системи, тенис маси и други подобни, включващи и необходимите спомагателни постройки и съоръжения, свързани с тяхното функциониране (санитарни възли, съблекални, монтажни трибуни и др.). Спортните съоръжения могат да бъдат разположени в паркова среда, междублокови пространства и други общински имоти, отредени за озеленяване и отдих.

Чл. 3. (1) Общинските спортни обекти и съоръжения се стопанисват от ОП „Жилфонд и пазари“ и се управляват в интерес на гражданите, при спазване принципите на справедливост, равнопоставеност и законност, в съответствие с разпоредбите на Закона за физическото възпитание и спорта, Закона за общинската собственост и подзаконовата нормативна уредба, приета от Общински съвет Пазарджик.
(2) Лицата, на които е предоставено използването на спортни обекти, следва да ги поддържат в безопасно и добро функционално състояние. В зависимост от конкретния спортен обект, в договора може да се предвиди и задължение за поставяне на видеонаблюдение, осветителна техника и други подобни мерки, насочени към повишаване на безопасността.
(3) До 30 април на съответната година, лицата по ал. 2 представят на ОП  „Жилфонд и пазари“  към община Пазарджик годишен доклад, съдържащ:
1.	актуално състояние на спортния обект;
2.	констатирани проблеми и предприети мерки;
3.	извършени ремонтни дейности;
4.	данни за тренировъчната и състезателната дейност;
5.	данни за използването на обекта;
6.	информация за възникнали инциденти и предприети мерки.

Чл. 4. (1) Общинските спортните обекти се застраховат в полза на Общината най-малко срещу рисковете: природни бедствия, земетресения, пожар, аварии, хулигански прояви и др., като с договора за предоставяне на използването на спортни обекти могат да бъдат включени и допълнителни застрахователни рискове.
(2) Разходите по сключване и поддържане на договора за застраховка е за сметка на лицата, на които е предоставено използването на спортния обект.

Чл. 5. (1) Спортните обекти, по изключение могат да се предоставят и ползват за културни и други прояви с обществен характер, при условие че не се възпрепятства общата спортна дейност и не се нанасят вреди върху тях.
(2) За причинените вреди върху спортния обект и спортно съоръжение, предоставени по реда на ал. 1, отговаря физическото или юридическото лице, на което е предоставен за ползване спортния обект или съоръжение.
(3) Ползвателят на обекта по ал. 1 внася авансово депозит в размер на една втора от стойността на проявата за спортните зали, а за стадион „Георги Бенковски“ – в размер на 100% от стойността на проявата. Депозитът се възстановява в седемдневен срок, след като е констатирано, че няма нанесени вреди на обекта или съоръжението, удостоверено с приемо-предавателен протокол.

Чл. 6 (1) ОП „Жилфонд и пазари“ подготвя списък на спортните обекти и съоръжения – общинска собственост, които може да са обект на управление и разпореждане. Списъкът се предоставя на общинската администрация за включване в проекта на програмата по чл. 8, ал. 9 от Закона за общинската собственост.
(2) За всеки обект в списъка по ал. 1 се отбелязват следните данни:
1. Наименование на обекта и функционално предназначение;
2. Местонахождение;
3. Акт за общинска собственост – номер и дата на издаване;
4. Подробно описание на имота, съгласно данните в акта за общинска собственост;
5. Вид и предназначение на имота, върху който е изграден обектът;
6. Вид на застрояването и конструкция на сградите;
7. Застроена и разгърната застроена площ на сградите;
8. Предоставени права върху обекта.
9. Специфична информация относно техническата инфраструктура, състоянието и оборудването на спортния обект: електроснабдяване, водоснабдяване, канализация, отопление, климатизация, телефонизация, охранителни системи, интернет, достъп до и в обекта, спортно оборудване и други.
(3) Списъкът по ал. 1, като част от програмата по чл. 8, ал. 9 от Закона за общинската собственост, се приема от Общински съвет Пазарджик най-късно до приемането на бюджета на общината за съответната година.
(4) Списъкът по ал. 1 се обявява в сградата на общината и на интернет страницата, както и на подходящо място на територията на спортния обект, ако има условия за това.
(5) Приетият списък на спортните обекти се актуализира по реда на ал. 1.
(6)  Списъкът по ал. 1 се изпраща на министъра на младежта и спорта в 14-дневен срок от приемането, съответно актуализирането му. 

ГЛАВА ВТОРА. ПОЛЗВАНЕ НА СПОРТНИ ОБЕКТИ
РАЗДЕЛ I. 
ПРЕДОСТАВЯНЕ ЗА БЕЗВЪЗМЕЗДНО ПОЛЗВАНЕ НА СПОРТНИ ОБЕКТИ

Чл. 7. (1)  Спортни обекти могат да се предоставят безвъзмездно, без търг, за срок до 5 години на спортни клубове - юридически лица с нестопанска цел, регистрирани и развиващи дейност на територията на Община Пазарджик и вписани в съответния регистър по чл. 9, ал. 1 от Закона за физическото възпитание и спорта, чиято основна дейност съответства на предназначението на имота.
(2) Кандидатите за безвъзмездно ползване на общински спортни обекти или части от тях, трябва да отговарят на следните изисквания: 
1. да не са обявени в несъстоятелност или в производство по несъстоятелност;
2. да не са в ликвидация;
3. да нямат подлежащи на принудително изпълнение публични задължения към държавата и общината, освен ако не са отсрочени или разсрочени;
4. да са вписани в публичните регистри по чл. 9, ал. 1, т. 1 от ЗФВС, водени от министъра на младежта и спорта - за спортните и други организации в областта на спорта.
5. да водят активен тренировъчен процес и да участват в състезания, включени от съответната спортна федерация в държавния и международен спортен календар;
6. да водят отчетност съгласно Закона за счетоводството и Националните счетоводни стандарти;
7. да са изпълнили задълженията си към Община Пазарджик по предходно финансиране или подпомагане и/или по договори за ползване на спортни обекти – общинска собственост;
8. седалището и мястото за развиване на дейността да е на територията на община 
9. да имат треньорски кадри с професионална правоспособност и квалификация съгласно действащата нормативна уредба, като същите да са вписани в регистъра по чл. 9, ал. 1, т. 4 от ЗФВС към Министерството на младежта и спорта. 

Чл. 8. (1) Безвъзмездно ползване на спортни обекти не се предоставя на: 
1. юридически лица с нестопанска цел, осъществяващи дейност в частна полза или извършващи стопанска дейност извън допустимата по ЗЮЛНЦ;
 2. спортни клубове, които към момента на кандидатстването ползват друг общински спортен обект при преференциални условия, освен ако предоставянето на допълнителен обект е обосновано от спецификата на спортната дейност;
 3. спортни клубове, на които Община Пазарджик е прекратила по тяхна вина договори, с които безвъзмездно са им предоставени спортни обекти или части от тях и не са изпълнили задълженията си съгласно настоящата наредба; 
4. спортни клубове ползващи собствена спортна база;
5. спортни клубове с просрочени финансови задължения към Община Пазарджик;
6. организации/клубове, които не са изпълнили задълженията си към община Пазарджик по предходно финансиране или подпомагане и/или по договори свързани със спортни обекти - общинска собственост, включително и задължението за осигуряване на свободен достъп до спортните обекти;
7. ако са свързани лица по смисъла на § 1, т. 10 от Допълнителните разпоредби към Закона за физическото възпитание и спорта.
(2) Истинността на обстоятелствата по ал. 1 кандидатът удостоверява с декларация.

Чл. 9. (1) Кандидатът за безвъзмездно предоставяне на спортен обект подава мотивирано искане до кмета на Община Пазарджик, към което прилага:
1. период и/или график за използването на спортния обект;
2. описание на дейностите по чл. 103, ал. 1 от ЗФВС, за които ще бъде използван спортният обект;
3. лицата, които ще участват в дейностите по т. 2;
4. съгласие от лица или органи за провеждане на дейностите по т. 2, когато такова е необходимо.
5. справка по приложение № 1.
(2) При необходимост кметът на Община Пазарджик може да изисква и допълнителна информация или документи от кандидатите.
(3) (изм. с Решение №257/2026 г., Протокол №11) Кметът на Община Пазарджик се произнася по искането със заповед. Заповедта, с която искането се одобрява, съдържа:
1. периода и/или графика за използване на спортния обект;
2. дейностите по чл. 103, ал. 1 от ЗФВС, за които ще се използва спортният обект;
3. условията за ползване, включително относно поемането на разходите за електроенергия, водоснабдяване и други консумативни разходи, свързани с ползването на обекта, както и отношенията с другите ползватели или наематели в обекта, ако има такива.
Чл. 10. (1) Предоставените по реда на този раздел спортни обекти могат да се използват само за съответните дейности по чл. 103, ал. 1 от ЗФВС и лицата, на които са предоставени, не могат да ги отдават под наем или да ги ползват съвместно по договор с трети лица. Съвместно ползване със спортни клубове, спортни федерации, образователни институции или други организации се допуска след предварително писмено съгласие на кмета на общината или оправомощено от него длъжностно лице. Разрешеното от кмета или от оправомощено от него длъжностно лице съвместно ползване с трети лица не може да има търговски характер и не може да включва събирането на скрити наемни плащания, такси или други материални облаги под каквато и да е форма от страна на първоначалния ползвател.
(2) Неспазването на изискването по ал. 1 е основание за прекратяване на безвъзмездното предоставяне на спортните обекти.

Чл. 11. Прекратяването на ползването става със заповед на кмета на Община Пазарджик.

РАЗДЕЛ II
НАЕМ НА СПОРТНИ ОБЕКТИ – ОБЩИНСКА СОБСТВЕНОСТ

Чл. 12. (1) Спортни обекти или части от тях могат да се отдават под наем за срок до 10 години на спортни федерации, спортни клубове - юридически лица с нестопанска цел, регистрирани и развиващи дейност на територията на Община Пазарджик и вписани в съответния регистър по чл. 9, ал. 1 от Закона за физическото възпитание и спорта, чиято основна дейност съответства на предназначението на имота, след решение на общински съвет и след провеждане на публичен търг или публично оповестен конкурс при условията на настоящата наредба и при спазване на Закона за общинската собственост и Закона за физическото възпитание и спорта. 
(2) Условията за отдаване под наем задължително предвиждат възможност общината да осъществява социалната си дейност чрез:
1. предоставяне на услуги на определени групи от населението безплатно или на преференциални цени;
2. ползването на обекта безплатно за масов спорт в определени времеви рамки и/или при определени събития.
(3) Условията по ал. 2 се определят при справедлив баланс между частния и обществения интерес.
(4) Началната тръжна цена – при провеждане на публичен търг, съответно наемната цена при провеждане публично оповестен конкурс, за отдаване под наем на обектите по ал. 1, се определят с решение на общински съвет. 
(5) Кандидатите за наематели на обектите по ал. 1 подават заявление за участие в публичен търг или публично оповестен конкурс, като към заявлението представят: 
1. Програма за управление на спортния обект, която предвижда средства за заплащане на наема за срока на договора;
[bookmark: _GoBack] 2. План за ползване на спортния обект за първите 5 години от срока на договора за наем и актуализиран план за останалия срок;
 3. Доказателства за възможностите за развитие на спортната дейност и за постигнатите спортни резултати.
(6) Кметът на община Пазарджик със заповед назначава комисия в състав от нечетен брой членове, която включва и поне един представител на Общински съвет – Пазарджик и задължително правоспособен юрист. Комисията взема решения с обикновено мнозинство при присъствието на всички нейни членове.
(7) При провеждане на публично оповестен конкурс комисията оценява кандидатите по критерии, утвърдени в конкурсната документация, които включват най-малко:
1. програма за развитие на спортната дейност; 
2. осигуряване на обществен достъп до обекта; 
3.постигнати спортни резултати; 
4. финансов и организационен капацитет на кандидата.
(8) Въз основа на резултатите от проведения публичен търг или публично оповестен конкурс, кметът на общината издава заповед и сключва договор.

Чл. 13. (1) Спортни обекти или части от тях могат да се отдават под наем за срок до 30 години на спортни федерации, спортни клубове - юридически лица с нестопанска цел, регистрирани и развиващи дейност на територията на Община Пазарджик и вписани в съответния регистър по чл. 9, ал. 1 от Закона за физическото възпитание и спорта, чиято основна дейност съответства на предназначението на имота, след решение на общински съвет и след провеждане на публичен търг или публично оповестен конкурс при условията на настоящата наредба и при спазване на Закона за общинската собственост и Закона за физическото възпитание и спорта. 
 (2) Началната тръжна цена – при провеждане на публичен търг, съответно наемната цена при провеждане публично оповестен конкурс, за отдаване под наем на общински спортни обекти или части от тях, се определят с решение на общински съвет въз основа на оценка от лицензиран независим оценител.  
(3) Кандидатите за наематели на обектите по ал. 1 подават заявление за участие в публичен търг или публично оповестен конкурс, като към заявлението представят: 
1. Програма за управление на спортния обект, която предвижда средства за заплащане на наема за срока на договора.
2. План за ползване на спортния обект за първите 5 години от срока на договора за наем и план за останалия период; 
3. Доказателства за възможностите за развитие на спортната дейност и за постигнатите спортни резултати;
4. Инвестиционна програма за ремонт и обновяване на спортния обект, която води до увеличаване на стойността му. Същата трябва да предвижда извършване на инвестициите за ремонт и обновяване за срока на договора за наем и да съдържа подробен анализ и разчет на предвидените инвестиции за първите три години от сключването на договора и етапното им изпълнение за целия срок. 
5. Доказателства за финансово обезпечена инвестиционна програма и за произхода на средствата за изпълнението й. Финансовото обезпечаване на инвестиционната програма се доказва чрез:
а. писмено заявено намерение за сключване на договор за финансиране, когато финансирането е осигурено от международна спортна организация или от участие в международна програма за финансиране на спорта; 
б. нотариално заверено копие от сключен договор за финансиране между участника и български или чуждестранни физически или юридически лица, както и доказателства за финансови възможности на лицата, които предоставят средствата, като годишен счетоводен баланс и отчет за приходите и разходите, годишни данъчни декларации, банкови препоръки и други подобни; 
в. одитиран годишен финансов отчет за последната календарна година и акта за приемане; 
г. междинен одитиран финансов отчет за последното приключило тримесечие.
6. Програма за спортна дейност по количествени и качествени показатели. 
(4) Въз основа на резултатите от проведения публичен търг или публично оповестен конкурс, кметът на общината издава заповед и сключва договор за наем.

Чл. 14. (1) Спортни обекти или части от тях могат да се отдават под наем за срок до една година без търг или конкурс от кмета на общината, на спортни федерации, спортни клубове – юридически лица с нестопанска цел, регистрирани и развиващи дейност на територията на Община Пазарджик и вписани в съответния регистър по чл. 9, ал. 1 от Закона за физическото възпитание и спорта, чиято основна дейност съответства на предназначението на имота. 
(2) Цената за ползването на общински спортни обекти по реда на ал.1 се определя с Решение на Общински съвет Пазарджик.
(3) Право да кандидатстват за наемане на спортен обект за срок до една година, имат организациите по ал. 1, които: 
1. са подали заявление за предоставяне под наем на общински спортен обект, в което точно и ясно е индивидуализиран конкретен спортен обект;
2. към момента на подаване на заявлението по т. 1, са вписани в регистъра по чл. 9, ал. 1, т. 1 от ЗФВС;
3. са изготвили график за ползване на спортния обект за срока на договора. 
(4) Когато са изпълнени изискванията по ал. 3, кметът на общината издава заповед и сключва договор.
(5) При наличие на повече от едно подадено заявление за един и същ обект кметът назначава комисия, която в 14-дневен срок от назначаването си се произнася и изготвя подробен доклад по ал. 6, като при преценката си се ръководи от следните обстоятелства:
1. кандидатът, развиващ вида спорт, за който е основното предназначение на спортния обект, пред останалите кандидати; 
2. спортни федерации пред спортни клубове; 
3. кандидатът с най-голям обществен принос, оценяван въз основа на:
а) брой картотекирани състезатели;
б) брой деца и младежи, включени в тренировъчен процес;
в) участие в държавни и международни първенства;
г) реализирани програми за масов спорт и социално включване;
д) постигнати спортни резултати.

(6) Комисията изготвя подробен доклад с одобрените кандидати и прилага график за ползването на спортния обект. 

(7) Въз основа на доклада по ал. 6, кметът издава заповед и сключва договор с одобрените кандидати. 

(8) В договора се включват задължителни клаузи, съобразно изискванията предвидени в настоящата наредба, Закона за физическото възпитание и спорта, Закона за общинската собственост, в това число: 
1. да застраховат предоставения им обект в полза на Община Пазарджик за рисковете по чл. 4, ал.1;
2. да поддържат предоставения им обект в безопасно и добро функционално състояние;
3. да не преотдават под наем обекта на трети лица и да не го ползват съвместно с трети лица, освен с предварително писмено съгласие на Общината;
4. спортният обект не може да бъде използван за други дейности, освен за посочените в договора;
5. всички подобрения, извършени от ползвателя на обекта стават собственост на общината, като общината не дължи обезщетение за стойността им. 
6. други. 

Чл. 15. Договорите, сключени съгласно настоящата наредба, се прекратяват: 
1. при неполагане на грижата на добър стопанин от страна на ползвателя при ползване на спортния обект; 
2. с изтичането на срока на договора;  
3. ако ползвателят не застрахова за срока на договора, ползвания общински спортен обект в полза на общината; 
4. поради заличаване или отписване на ползвателя от съответния регистър по чл. 9, ал. 1 от ЗФВС; 
5. когато се установи, че ползвателят използва не по предназначение предоставения му за ползване общински спортен обект или в нарушение на закона; 
6. ако ползвателят не извършва поддържането и текущите ремонти на ползвания общински спортен обект, съгласно условията на договора; 
7. при възникване на належаща общинска нужда, като ползвателят на общинския спортен обект го освобождава в срок от два месеца от връчване на съобщението за освобождаване; 
8. при неплащане на наемната цена или на разходите за консумативи за повече от три месеца;
9. при отказ за предоставяне на достъп на контролните органи;
10. при неизпълнение на дадени задължителни предписания в определения срок;
11. при предоставяне на неверни данни при кандидатстване;
12. на други основания, определени в договора.


РАЗДЕЛ IІІ
КОНЦЕСИЯ

Чл. 16. (1) Спортни обекти могат да бъдат предоставяни на концесия при условията и по реда на Закона за концесиите и при спазване изискванията на ЗФВС.
(2) Концесионерът е длъжен да осигурява обществен достъп на гражданите и ползване на обекта на концесия за реализиране на дейности, свързани с физическата активност, физическото възпитание, спорта и спортно-туристическата дейност в съответствие с чл. 103, ал. 1 ЗФВС. 
(3) Изискванията за осигуряване на обществен достъп и за ползване на обекта на концесия за реализиране на конкретни дейности се определят като условия, свързани с концесията, като задължително се предвиждат времеви рамки за безплатно ползване на обекта за ученически спорт, масов спорт на гражданите и хора с увреждания, както и редът и контролът за изпълнението им с концесионния договор.
(4) При предоставяне на спортен обект на концесия се забранява промяна на неговото основно функционално предназначение за целия срок на концесионния договор.

РАЗДЕЛ ІV
УЧРЕДЯВАНЕ НА ОГРАНИЧЕНИ ВЕЩНИ ПРАВА ВЪРХУ СПОРТНИТЕ ОБЕКТИ

Чл. 17. (1) Върху спортен обект – общинска собственост, може да се учредява възмездно или безвъзмездно право на ползване. 
(2) Върху недвижим имот – общинска собственост, може да се учредява възмездно или безвъзмездно право на строеж.
(3) Право на ползване или право на строеж може да се учредява безвъзмездно в полза на спортен клуб – сдружение с нестопанска цел за осъществяване на общественополезна дейност, спортна федерация или обединен спортен клуб, които са вписани в регистъра по чл. 9, ал. 1, т. 1 от регистъра по ЗФВС, воден от министъра на младежта и спорта. 
(4) Право на ползване или право на строеж се учредява за срок не по-дълъг от 30 години. Срокът започва да тече от датата на влизане в сила на договора за учредяване на съответното право. 
(5) Възмездно право на ползване или право на строеж върху спортни обекти или части от тях – общинска собственост, се учредява на цена, определена с решение на общинския съвет, въз основа на оценка, извършена от независим лицензиран оценител. 

Чл. 18. (1) За учредяване право на ползване или право на строеж върху спортни обекти – общинска собственост, се подава заявление до кмета на община Пазарджик. 
(2) Към заявлението по ал. 1 се прилага финансово обезпечена инвестиционна програма. Финансовото обезпечаване се доказва чрез: 
1. писмено заявено намерение за сключване на договор за финансиране, когато финансирането е осигурено от международна спортна организация или от участие в международна програма за финансиране на спорта; 
2. нотариално заверено копие от сключен договор за финансиране между участника и български или чуждестранни физически или юридически лица, както и доказателства за финансовите възможности на лицата, предоставящи средствата, като годишен счетоводен баланс и отчет за приходите и разходите, годишни данъчни декларации, банкови препоръки и др. подобни; 
3. одитиран годишен финансов отчет за последната календарна година и акта за приемане; 
4. междинен одитиран финансов отчет за последното приключило тримесечие.
(3) Първото подадено заявление по ал. 1 се публикува в 7-дневен срок от датата на подаване на интернет страницата на Община Пазарджик.
(4) Заявление за учредяване на право на ползване или право на строеж могат да подадат и други заявители в срок до 2 месеца от деня на оповестяването по реда на ал. 3.

Чл. 19. (1) Инвестиционната програма на заявителя на право на ползване трябва да съдържа:
 1. подробен анализ и разчет на предвидените инвестиции за ремонт и обновяване на спортния обект, за етапното изпълнение на строително-монтажните работи, въвеждането в експлоатация, управлението на спортния обект за срока на правото на ползване, както и информация за произхода на средствата; 
2. срок не по-дълъг от 3 години от влизането в сила на договора за учредяване на правото но ползване – за извършване на ремонта и обновяването на спортния обект.
(2) Инвестиционната програма на заявителя на право на строеж трябва да съдържа: 
1. подробен анализ и разчет на предвидените инвестиции за изграждане на нов спортен обект, за етапното изпълнение на строителството и въвеждането в експлоатация, управлението на спортния обект за срока на правото на строеж, както и информация за произхода на средствата; 
2. срок, не по-дълъг от 3 години от влизането в сила на договора за учредяването на правото на строеж – за започване на строителството, и не по-дълъг от 5 години – за въвеждане в експлоатация на новия спортен обект.
(3) Инвестиционната програма по ал. 1 трябва да предвижда извършването на инвестиции на стойност, не по-малко от 50 % от пазарната оценка на спортния обект – при учредяването на право на ползване за срок, по-дълъг от 10 години. 
(4) Инвестиционната програма по ал. 2 трябва да предвижда извършването на инвестиции на стойност не по-малка от пазарната оценка на имота – при учредяването на право на строеж за срок по-дълъг от 10 години. 
(5) При учредяване на възмездно право на ползване и право на строеж, заявителят посочва предложената от него цена в инвестиционната програма. 

Чл. 20. (1) Постъпилите заявления и документи се разглеждат в срок до 1 месец от изтичането на срока по чл. 18, ал. 4, от комисия, определена със заповед на Кмета на Общината.  
(2) Съставът на комисията по ал.1 за учредяване на право на строеж е петчленен с председател - директор на дирекция „Бюджет и общинска собственост“ и членове: специалисти от дирекция „Строителство, транспорт и околна среда“, „Бюджет и общинска собственост“, ОП „Жилфонд и пазари“ и общински съветник от ПК „Образование, вероизповедания, демографска политика, деца и спорт”. 
(3) Комисията по ал. 1 разглежда и класира подадените заявления въз основа на изисквания и по ред, предвидени в Правилника за прилагане на ЗФВС. 

Чл. 21. Върху спортни обекти или имоти - общинска собственост, се учредява право на ползване или право на строеж от кмета на Община Пазарджик. Правото на ползване или правото на строеж се учредяват след решение на общинския съвет въз основа на мотивиран доклад на кмета по предложение на комисията по чл. 20, ал. 1. 

Чл. 22. (1) Договорът за учредяване право на ползване или право на строеж се сключва и прекратява от кмета на общината и съдържа: 
1. описание на недвижимия имот, съответно – на спортния обект, с посочване на вида, местонахождението /община, населено място, адрес, местност/, номера на имота, площта и/ или застроената площ и границите; 
 2. срока, за който се учредява правото на ползване или правото на строеж;
 3. срока за приключване на строителството и за разрешаване на ползването на новия спортен обект – при учредяване на право на строеж; 
4. срока за извършване на ремонта или обновяването, както и срока за разрешаване на ползването на спортния обект – при учредяване на право на ползване;
 5. задълженията за спазване на изискванията по изпълнението на инвестиционната програма;
 6. реда за осъществяването, установяването и приемането на дейностите по инвестиционната програма; 
 7. задълженията за спазване и изпълнение на условията за ползване, съгласно чл. 103, ал. 1 от ЗФВС, както и условията за обществено ползване.
(2) Инвестиционната програма е неразделна част от договора. 
(3) Когато финансирането е осигурено от международна спортна организация или от участие в международна програма, в срок до 3 месеца от сключване на договора по ал.1, приобретателят предоставя договор за осигуряване на финансиране на кмета на общината. Договорът влиза в сила след предоставяне на договора за осигуряване на финансиране. 

Чл. 23. (1) Правото на ползване се прекратява преди изтичането на срока, за който е учредено, когато: 
1. на спортната федерация е отнет спортния лиценз или спортният клуб е заличен от регистъра по чл. 9, ал. 1, т. 1 от ЗФВС, воден от министъра на младежта и спорта; 
2. са нарушени разпоредбите на закона или условията на договора; 
(2) Правото на строеж се прекратява преди изтичане на срока, за който е учредено, когато: 
1. е налице някое от условията по ал. 1; 
2. в продължение на 3 години от учредяването му не е започнало строителството или в продължение на 5 години спортният обект не е въведен експлоатация. 

Чл. 24. (1) Разходите за учредяване право на ползване или право на строеж и за осъществяване на свързаните с това административни процедури и производства са за сметка на приобретателя. 
(2) Разходите по проектирането, изграждане и въвеждането в експлоатация на спортния обект - при учредяване на право на строеж или извършване на ремонт или обновяване на спортния обект, както и при учредяване право на ползване, са за сметка на приобретателя. 
(3) разходите, свързани с прекратяването на договора за учредяване на правото на ползване или правото на строеж, както и с уреждането на правата върху подобренията в полза на общината, са за сметка на приобретателя. 

Чл. 25. (1) След изтичането на срока, за който е учредено правото на ползване или правото на строеж, всички подобрения в имота, съответно – в спортния обект, стават собственост на общината, като обезщетение за стойността на подобренията не се дължи. 
(2) Когато юридическото лице, в полза на което е учредено право на ползване или на строеж, е заличено в резултат на производство по несъстоятелност или ликвидация преди изтичането на учреденото право, всички подобрения в имота, съответно – в спортния обект, остават собственост на общината. 

Чл. 26. (1) Забранява се извършването на действия и сключването на сделки, които имат за последица промяна на приобретателя, разпореждане или обременяване с тежести под каквато и да е форма на правото на собственост върху спортния обект, изграден в резултат на учредено право на строеж.
(2) Сделките по ал. 1 са нищожни. 
(3) Спортният обект, изграден в резултат на учредено право на строеж, не може да бъде предмет на принудително изпълнение.

ГЛАВА ТРЕТА
[bookmark: p41598859]КОНТРОЛ И САНКЦИИ
РАЗДЕЛ I. 
КОНТРОЛ

Чл. 27. (1) Контролът по изпълнението на настоящата наредба се осъществява от кмета на община Пазарджик или от оправомощени от него длъжностни лица. 
(2) Контролните органи извършват планови и извънредни проверки на спортните обекти и съоръжения, предоставени за ползване по реда на тази наредба.
(3) При осъществяване на контролната си дейност контролните органи имат право:
1. да извършват проверки на място;
2. да изискват документи и информация, свързани с ползването на спортния обект;
3. да съставят констативни протоколи;
4. да дават задължителни предписания;
5. да определят срокове за отстраняване на установени нарушения.
6. да съставят актове за установяване на нарушенията.

Чл. 28. (1) Ползвателите на спортни обекти са длъжни да осигуряват достъп на контролните органи до обекта и до необходимата документация.
(2) За всяка извършена проверка се съставя констативен протокол.
(3) Констативният протокол съдържа:
1. дата и място на проверката;
2. констатираните факти и обстоятелства;
3. установените нарушения;
4. дадените предписания и сроковете за изпълнението им.

Чл. 29. За актове, съставени от длъжностни лица на общинска администрация, наказателните постановления се издават от кмета на Община Пазарджик.

Чл. 30. Административно-наказателното производство за нарушенията се осъществява по реда на Закона за административните нарушения и наказания.


РАЗДЕЛ II
САНКЦИИ

Чл. 31. (1) При установяване на нарушение на настоящата наредба или на условията по договора за ползване на спортен обект, на ползвателя се дава писмено предписание за отстраняване на нарушението в определен срок.
(2) Предписанието е задължително за изпълнение.

Чл. 32. (1) При неизпълнение на предписание в определения срок кметът на общината може да наложи една или повече от следните санкции:
1. писмено предупреждение;
2. временно ограничаване на ползването на спортния обект или на отделни негови части;
3. временно преустановяване на ползването до отстраняване на нарушението;
4. прекратяване на договора за ползване по установения ред.
(2) Санкцията се определя съобразно характера и тежестта на нарушението.

Чл. 33. За съществени нарушения се считат:
1. предоставяне на спортния обект за ползване на трети лица в нарушение на договора или настоящата наредба;
2. използване на обекта не по предназначение;
3. възпрепятстване на контролните органи при извършване на проверка;
4. неизпълнение на две последователни задължителни предписания;
5. допускане на действия или бездействия, които създават опасност за живота и здравето на ползвателите;
6. неизпълнение на задълженията за поддържане на обекта в безопасно и добро функционално състояние.

Чл. 34. (1) При съществено нарушение кметът на общината може да прекрати договора без предоставяне на допълнителен срок за отстраняване на нарушението.
(2) Прекратяването на договора не освобождава ползвателя от отговорност за причинените вреди.

Чл. 35. (1) При причиняване на вреди върху спортен обект или съоръжение ползвателят е длъжен да възстанови за своя сметка първоначалното състояние на обекта или да заплати стойността на причинените вреди.
(2) Размерът на вредите се установява с констативен протокол и при необходимост с експертна оценка.

Чл. 36. Лицата, които повреждат спортни обекти и спортни съоръжения, когато деянието не съставлява престъпление по смисъла на Наказателния кодекс, се наказват с глоба за физическите лица от 100 до 500 евро или имуществена санкция за юридическите лица от 300 до 2000 евро, като същите носят и имуществена отговорност за причинените вреди. 

Чл. 37. (1) При нарушаване на графика и правилника за ползване на спортния обект нарушителят се санкционира, както следва:  
1. При първо нарушение  - писмено предупреждение. 
2. При второ нарушение  - лишаване до 10 тренировъчни дни от определения график за ползване на обекта.  
3. При трето и последващо нарушение – прекратяване на ползването на обекта. 
(2) Спортните клубове, ползватели и наематели на спортните обекти носят имуществена отговорност за причинените щети на обектите и съоръженията.
Чл. 38. Ползвател, чийто договор е прекратен поради виновно неизпълнение на задълженията му по тази наредба, няма право да кандидатства за предоставяне на спортен обект - общинска собственост за срок от три години от датата на прекратяване на договора.

Чл. 39. Налагането на санкции по тази глава не изключва търсенето на имуществена, гражданска или друга отговорност по предвидения в закона ред.

Преходни и заключителни разпоредби

[bookmark: p41598867][bookmark: p41598868]§1. Настоящата наредба се приема на основание чл. 8 от Закона за нормативните актове, чл. 21, ал. 2 и чл. 22, ал. 4 от Закона за местното самоуправление и местната администрация, чл. 103, ал. 2, т. 2, чл. 107, ал. 2, чл. 108, ал. 3, чл. 116, ал. 2 от Закона за физическото възпитание и спорта, както и на основание чл. 76, ал. 3 от АПК.
§2 Сключените до влизане в сила на настоящата наредба договори запазват действието си до изтичане на срока им, освен ако страните не уговорят друго.
§3. Настоящата Наредба е приета с Решение №226, взето с Протокол №10 на Общински съвет Пазарджик и влиза в сила от деня на разгласяването й чрез обявяване на сайта на Общински съвет Пазарджик: (http://www.obspazardzhik.com/) на основание чл. 37, ал. 3 от Закона за нормативните актове, чл. 78, ал. 3 от АПК, чл. 22, ал. 2 от Закона за местното самоуправление и местната администрация.





ПРЕДСЕДАТЕЛ:




ПРОТОКОЛЧИК:

Приложение № 1

СПРАВКА

От …………………………………………………… ЕИК: ………………….
(наименование на спортния клуб)

Адрес на управление: ………………………………………………………...

Представляван от ……………………………………………………………..

	Показатели
	Брой
	Пояснения

	Картотекирани състезатели, общо
	
	Без подготвителни групи

	Картотекирани състезатели по възрастови групи
	
	Деца, момчета и момичета

	
	
	Юноши и девойки младша възраст

	
	
	Юноши и девойки старша възраст

	
	
	Младежи, девойки, мъже и жени

	Подготвителни групи с картотекирани състезатели, брой
	
	За една група минимум 10 състезатели

	Ученици в спортно училище
	
	Брой

	
Национални състезатели
	
	Юноши и девойки младша възраст

	
	
	Юноши и девойки старша възраст

	
	
	Младежи, девойки, мъже и жени

	Треньори
	
	В трудовоправни отношения

	Треньори
	
	На щат в спортно училище

	
Състезатели взели участие в държавни първенства
	
	Деца, момичета и момчета

	
	
	Юноши и девойки младша възраст

	
	
	Юноши и девойки старша възраст

	
	
	Младежи, девойки, мъже и жени

